LV Eiropas Savienības Oficiālais Vēstnesis L 148/9

KOMISIJAS LĒMUMS

(2007. gada 6. jūnijs)

par diazinona neiekļaušanu Padomes Direktīvas 91/414/EEK I pielikumā un par tādu augu aizsardzības līdzekļu atļauju atsaukšanu, kuros ir minētā viela

(izziņots ar dokumenta numuru K(2007) 2339)

(Dokuments attiecas uz EEZ)

(2007/393/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,

tā kā:

(1) Direktīvas 91/414/EEK 8. panta 2. punktā noteikts, ka 12 gadu laikā pēc tās izziņošanas dalībvalsts var atļaut tādu augu aizsardzības līdzekļu laišanu tirgū, kuros ir minētās direktīvas I pielikuma sarakstā neiekļautas aktīvās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.

(2) Komisijas Regulā (EK) Nr. 451/2000 (2) un (EK) Nr. 703/2001 (3) ir noteikti sīki izstrādāti noteikumi, kā īstenot otro posmu darba programmā, kas minēta Direktīvas 91/414/EEK 8. panta 2. punktā, un izveidots to aktīvo vielu saraksts, kuras jāizvērtē, lai, iespējams, iekļautu tās Direktīvas 91/414/EEK I pielikumā. Minētajā sarakstā ir diazinons.

(3) Diazinona iedarbība uz cilvēku veselību un vidi pieteikuma iesniedzēja ierosinātajos dažādajos izmantošanas veidos ir novērtēta saskaņā ar Regulas (EK) Nr. 451/2000 un (EK) Nr. 703/2001 noteikumiem. Turklāt minētajās regulās ir izraudzītas ziņotājas dalībvalstis, kuru pienākums ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus saskaņā ar Regulas (EK) Nr. 451/2000 8. panta 1. punktu. Par diazinonu ziņotāja dalībvalsts bija Portugāle, un visa attiecīgā informācija tika iesniegta 2004. gada 9. jūlijā.

(4) Dalībvalstu un EPNI speciālisti veica novērtējuma ziņojuma salīdzinošo pārskatīšanu un 2006. gada 23. jūnijā iesniedza to Komisijai kā EPNI secinājumus par salīdzinošo pārskatīšanu attiecībā uz aktīvās vielas diazinona pesticīdu riska novērtējumu (4). Šo ziņojumu dalībvalstis un Komisija pārskatīja Pastāvīgajā pārtikas aprites un dzīvnieku veselības komitejā, un tas tika pabeigts 2006. gada 29. septembrī kā Komisijas pārskata ziņojums par diazinonu.

(5) Šīs aktīvās vielas novērtēšanas gaitā radās bažas par vairākiem aspektiem. Ar pieejamo informāciju netika pierādīts, ka iedarbība uz tieši un netieši iesaistītām personām nepārsniedz pieļaujamās robežas. Turklāt nav pietiekami daudz informācijas par dažiem ļoti toksiskiem piemaisījumiem, un nevar izslēgt to klātesamību tādā līmenī, kas varētu raisīt toksikoloģiska vai ekotoksikoloģiska rakstura bažas.

(6) Komisija aicināja pieteikuma iesniedzēju sagatavot komentārus par salīdzinošās pārskatīšanas rezultātiem un par to, vai tas gatavojas šo vielu virzīt arī turpmāk. Pieteikuma iesniedzējs sagatavoja komentārus, kuri tika rūpīgi izskatīti. Tomēr, neskatoties uz iesniegtajiem argumentiem, minētās bažas joprojām pastāv, un, pamatojoties uz informāciju, kas tika iesniegta un izskatīta EPNI speciālistu sanāksmēs, veiktie novērtējumi neliecina, ka ar ierosinātajiem lietošanas nosacījumiem diazinonu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.

(7) Tāpēc diazinons nav iekļaujams Direktīvas 91/414/EEK I pielikumā.

(8) Jāveic pasākumi, lai atļaujas par augu aizsardzības līdzekļiem, kuros ir diazinons, noteiktā laika posmā tiktu atsauktas un netiktu pagarinātas un lai šādiem līdzekļiem netiktu izdotas jaunas atļaujas.

(9) Termiņa pagarinājums, ko dalībvalstis piešķir augu aizsardzības līdzekļu, kuros ir diazinons, krājumu likvidēšanai, glabāšanai, laišanai tirgū un izlietošanai, jāierobežo līdz divpadsmit mēnešiem, ļaujot esošos krājumus izlietot viena nākamās audzēšanas perioda laikā.

(10) Šis lēmums neierobežo iespēju iesniegt pieteikumu attiecībā uz diazinonu saskaņā ar Direktīvas 91/414/EEK 6. panta 2. punkta noteikumiem ar nolūku to iekļaut minētās direktīvas I pielikumā.

(11) Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO LĒMUMU.

1. pants

Diazinonu kā aktīvo vielu neiekļauj Direktīvas 91/414/EEK I pielikumā.

2. pants

Dalībvalstis gādā, lai:

a) atļaujas augu aizsardzības līdzekļiem, kuri satur diazinonu, tiktu atsauktas līdz 2007. gada 6. decembrim;

b) no šā lēmuma publicēšanas dienas netiktu piešķirtas un pagarinātas atļaujas par augu aizsardzības līdzekļiem, kuros ir diazinons.

3. pants

Termiņa pagarinājumam, ko dalībvalstis piešķir saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2008. gada 6. decembrī.

4. pants

Šis lēmums ir adresēts dalībvalstīm.

Briselē, 2007. gada 6. jūnijā Komisijas vārdā — Komisijas loceklis Markos KYPRIANOU

(1) OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/25/EK (OV L 106, 24.4.2007., 34. lpp.).

(2) OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).

(3) OV L 98, 7.4.2001., 6. lpp.

(4) EFSA Scientific Report (2006) 85, 1–73. Conclusion regarding the peer review of pesticide risk assessment of diazinon.